Leerder wen met 'sappige' Afrikaans | News24
Leerder wen met 'sappige' Afrikaans
=Die ATKV Uitenhage se opstelkompetisie-wenners is Handhaaf-leerders (van links) Anelka Kleu (3de), Tayla Gouws (wenner) en Annette Venter (2de). By hulle is (van links) Johann en Mariette Froehlich en Gordon Peo van die ATKV Uitenhage-tak.
Om uitstekende opstelle te kan skryf is nie almal beskore nie. Maar vir Tayla Gouws van die Laerskool Handhaaf op Uitenhage kom kreatief skryf maklik. Juis hierom het dié gr. 7-leerder eerste gekom in die opstelkompetisie van die ATKV-tak in Uitenhage.
Deelnemers het 60 minute gehad om 'n opstel oor Afrikaans te skryf. Hul opsies was "Afrikaans, my taal, my trots", "Afrikaans is pret en plesier" of "My liefde vir Afrikaans". Hier is Tayla se wenopstel:
Afrikaans, só 'n mooi Taal, so uniek. As ek in die kar sit, luister ek my gunsteling-lied. So mooi geskryf, met gevoel, ek sing dit uit my hart, want dit is iets wat ek werklik bedoel.
My liefde vir Afrikaans is soos my boetie se liefde vir sjokolade. Dit is suiwer en skoon, net soos water wat oor jou drup op 'n warm dag.
Elke dag van my lewe dink ek net aan my pragtige Taal. Die mense van oorsee kyk verstom na my as ek met liefde my Taal praat. Ek het selfs al eenkeer 'n ou Amerikaanse oom ontmoet wat gesê het ek praat die mooiste Taal. Op daardie oomblik kon ek nie ophou glimlag nie en was ek so trots.
Afrikaanse idiome is so lekker sappig op die tong. In watter ander Taal is daar sulke mooi woorde as in 'n Afrikaanse liefdesbrief?
Bobotie en waterblommetjiebredie is my ma se gunsteling-disse. Rare unieke name, maar tog so lekker.
Afrikaans is die mooiste taal tussen alle Tale. Daarom, Afrikaans, het ek jou liewer as sjokolade. Mag jy vir altyd my gunsteling-Taal bly.